En 31-årig mand fra Viborg førte sig ved midnatstid frem på den kedelige måde på en cafe i Aalborgs midtby. Ifølge vagtchef ved Nordjyllands Politi Per Jørgensen var manden godt beruset og opførte sig truende på cafeen. - Han var både aggressiv og højtråbende, da vores patrulje ankom til cafeen, og han var meget opfarende, inden vi fik ham anholdt, siger Per Jørgensen. Manden blev sat ind i patruljevognen med retning mod politigården, men den 31-årige var tilsyneladende ikke helt tilfreds med den behandling, og det gik ud over den ene kvindelige betjent i politibilen. - Den kvindelige betjent blev tiltalt fornærmende af den 31-årige, siger Per Jørgensen. Og det udløste en sigtelse for fornærmende tiltale mod politi-tjenestemand. Manden blev lørdag morgen løsladt men kan se frem til et retsligt efterspil.

Referat:
31-årig mand fra Viborg kunne ikke finde ud af at opføre sig ordentligt i Aalborgs natteliv.